Virallinen lehti nro C 304 , 06/10/1997 s. 0116



B4-0735, 0736, 0740, 0741, 0744 ja 0747/97 Päätöslauselma komission ja Yhdysvaltojen hallintoviranomaisten välillä Helms- Burtonin laista käytävistä neuvotteluista Euroopan parlamentti, joka - ottaa huomioon aiemmat päätöslauselmansa eksterritoriaalisesta politiikasta ja niiden vaikutuksista kauppaan ja kilpailuun maailmanmarkkinoilla ja erityisesti 15. toukokuuta 1997 antamansa päätöslauselman WTO:n Helms- Burtonin lakia koskevan riitojenratkaisumenettelyn keskeyttämisestä ((Kyseisen istunnon pöytäkirja, osa II, kohta 7)), A. katsoo, että Helms-Burtonin laki sisältää useita määräyksiä, joiden tarkoituksena on ulottaa yksipuolisesti Yhdysvaltojen lain soveltamisala kolmansien maiden yrityksiin (eksterritoriaalinen vaikutus), B. katsoo, että Yhdysvaltojen asenne voi vaikuttaa vahingollisesti meneillään oleviin neuvotteluihin, jotka tähtäävät monenkeskisen investointeja koskevan sopimuksen (Multilateral Agreement on Investment, MAI) tekemiseen OECD:ssä, C. ottaa huomioon tiedot, joiden mukaan monenkeskisissä investointisopimusneuvotteluissa on edistytty, mutta toteaa, että sopimuksen vaikutus Yhdysvaltojen harjoittamaan eksterritoriaaliseen unilateralismiin on edelleen epäselvä, D. ottaa huomioon Yhdysvaltojen hallinnon ja Euroopan komission välisen, 15. lokakuuta 1997 päättyvän järjestelyn, jolla Maailman kauppajärjestön paneeli keskeytettiin, sekä parhaillaan käytävät kahdenväliset neuvottelut, joiden tavoitteena on saada aikaan yhteinen ehdotus osana OECD:ssä käytäviä monenkeskistä investointisopimusta koskevia neuvotteluja, E. toistaa vakaan käsityksensä, että komission toiminta tässä yhteydessä kuuluu erottamattomasti sen toimivallan piiriin, joka komissiolla on yhteisen kauppapolitiikan alalla, ja siksi tämä toiminta kuuluu EU:n päätöksenteon piiriin EY:n perustamissopimuksen asiaa koskevien 113 artiklan, 228 artiklan 3 kohdan ensimmäisen ja toisen alakohdan tai 235 artiklan määräysten mukaisesti, F. pitää tarpeellisena järjestää kolmen toimielimen välinen kokous sen selvittämiseksi, missä määrin parlamentti osallistuu EU:n toimintaan WTO:n kaltaisissa kansainvälisissä järjestöissä, G. muistuttaa pyynnöstään saada kirjallinen vuosikertomus komission kansainvälisiin järjestöihin kuten WTO:hon liittyvästä toiminnasta; pyynnön tarkoitus on varmistaa avoimuus kansainvälisiin järjestöihin liittyvissä asioissa, H. toistaa katsovansa, että WTO:ssa on jatkettava Yhdysvaltain Helms-Burtonin lain ja D'Amato-Kennedyn lain kaltaisen eksterritoriaalisen kauppapolitiikan vastaista toimintaa tai otettava asia uudelleen käsiteltäväksi, ellei parlamentti saa tyydyttävää, kannattamansa politiikan mukaista vastausta, I. ottaa huomioon YK:n 51. täysistunnossa annetun päätöslauselman, jossa USA:n harjoittama Kuuban kauppasaarto tuomittiin jälleen suurella enemmistöllä, J. ottaa huomioon, että useat valtiot ovat tehneet Kuuban kanssa sopimuksia tyydyttävistä «yleisistä korvauksista», joita maksetaan kansallistetun omaisuuden entisille omistajille, K. on huolissaan siitä, että Yhdysvaltain hallinnon kanssa tehdyn paneelin keskeyttämissopimuksen jälkeen Yhdysvaltain kongressi on edelleen tiukentanut maan lainsäädäntöä hyväksymällä kahdeksan tarkistusta täysistunnossaan 11. kesäkuuta 1997, L. ottaa huomioon, että Yhdysvallat on omaksunut kannan, jonka mukaan WTO:lla ei ole toimivaltaa tässä tapauksessa; toteaa, että on havaittavissa jopa pyrkimyksiä lujittaa eksterritoriaalista kauppapoliittista lainsäädäntöä, M. ottaa huomioon, että Yhdysvallat pyrkii OECD:n sijoituksia koskevien neuvottelujen kautta estämään sen, että WTO:n riitojenratkaisumenettelyssä vääjäämättä tuomitaan yksipuolinen eksterritoriaalinen kauppapolitiikka, N. korostaa uudelleen WTO- ja Gatt-sopimuksiin perustuvan kauppajärjestelmän monenkeskisyyden ja puolueettomuuden tärkeyttä; 1. Pyytää komissiota tiedottamaan parlamentille asiasta vastaavien valiokuntien välityksellä EU:n ja Yhdysvaltain tekemien, nykyisin harjoitettavaa yksipuolista eksterritoriaalista politiikkaa koskevien järjestelyjen täytäntöönpanosta; 2. Pyytää komissiota toimittamaan Yhdysvaltain kongressille Euroopan parlamentin vetoomuksen, jossa pyydetään pidättäytymään yrityksistä pakottaa kolmannet maat noudattamaan oikeussäännöksiä sellaisen eksterritoriaalisen politiikan avulla, joka vahingoittaa kansainvälistä kauppajärjestystä ja myös eurooppalaisia yrityksiä; 3. Kehottaa painokkaasti komissiota varmistamaan, että WTO:ssa sovittuja sääntöjä sovelletaan kaikkiin sijoituksia ja niiden suojaamista esimerkiksi pakkolunastukselta koskeviin kansainvälisiin sopimuksiin, joilla ei pidä olla takautuvia vaikutuksia; 4. Pyytää komissiota ja neuvostoa antamaan säännöllistä ja kattavaa tietoa sekä neuvottelujen aikataulusta että niiden sisällöstä ja jäsenmaiden kannoista ja aloitteista monenkeskistä investointisopimusta koskevissa OECD- neuvotteluissa; 5. Kehottaa puhemiestään välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, OECD:lle ja WTO:lle.